KOMISIJOS SPRENDIMAS
2006 m. spalio 31 d.
sudarantis Bendrijos regionų ir sričių, atitinkančių reikalavimus Europos regioninės plėtros fondo finansavimui pagal Europos teritorinio bendradarbiavimo tikslo tarptautines ir tarpvalstybines kryptis 2007-2013 m. gauti, sąrašą
(pranešta dokumentu Nr. C(2006) 5144)
(2006/769/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. liepos 11 d. Tarybos reglamentą (EB) Nr. 1083/2006, nustatantį Europos regioninės plėtros fondo, Europos socialinio fondo ir Sanglaudos fondo bendrąsias nuostatas (1), ypač į jo 7 straipsnį,
pasitarusi su fondų koordinavimo komitetu, nurodytu Reglamento (EB) Nr. 1083/2006 103 straipsnyje,
kadangi
(1)
Pagal Reglamento (EB) Nr. 1083/2006 3 straipsnio 2 dalies c punktą Europos teritorinio bendradarbiavimo tikslu siekiama stiprinti tarptautinį bendradarbiavimą vykdant bendras vietos ir regionines iniciatyvas bei tarpvalstybinio bendradarbiavimo veiksmus, skatinančius integruotą teritorinę plėtrą, atitinkančią Bendrijos prioritetus.
(2)
Pagal Reglamento (EB) Nr. 1083/2006 7 straipsnio 1 dalies pirmą pastraipą reikalavimus gauti Europos regioninės plėtros fondo finansavimą pagal Europos teritorinio bendradarbiavimo tikslą atitinka Bendrijos NUTS III lygio regionai, esantys prie visų vidaus ir tam tikrų išorės sausumos sienų, ir visi Bendrijos NUTS III lygio regionai prie jūrų sienų, kuriuos vieną nuo kito paprastai skiria ne daugiau kaip 150 kilometrų, atsižvelgiant į galimus pakeitimus, kurie būtini bendradarbiavimo veiksmų suderinamumui ir tęstinumui užtikrinti.
(3)
Pagal Reglamento (EB) Nr. 1083/2006 7 straipsnio 2 dalį tarptautinės sritys taip pat atitinka reikalavimus gauti finansavimą.
(4)
Todėl būtina sudaryti reikalavimus atitinkančių regionų ir sričių sąrašą.
(5)
Šiame sprendime numatytos priemonės atitinka fondų koordinavimo komiteto nuomonę,
PRIĖMĖ ŠĮ SPRENDIMĄ:
1 straipsnis
Siekiant tarpvalstybinio bendradarbiavimo, kaip nurodyta Reglamento (EB) Nr. 1083/2006 7 straipsnio 1 dalyje, reikalavimus gauti Europos regioninės plėtros fondo finansavimą pagal Europos teritorinio bendradarbiavimo tikslą atitinkantys regionai yra išvardyti I priede.
2 straipsnis
Siekiant tarptautinio bendradarbiavimo, kaip nurodyta Reglamento (EB) Nr. 1083/2006 7 straipsnio 2 dalyje, reikalavimus gauti Europos regioninės plėtros fondo finansavimą pagal Europos teritorinio bendradarbiavimo tikslą atitinkantys regionai yra išvardyti II priede.
3 straipsnis
Šis sprendimas skirtas valstybėms narėms.
Priimta Briuselyje, 2006 m. spalio 31 d.